Teise päeva pealelõunal tutvusime põgusalt organisatsiooniga, kus me tööle hakkame. Olen juba ka varasemalt maininud, et organisatsiooni nimi on Arci Strauss. Nende kontor on väike ja hubane ning siin töötavad hetkel vaid mehed. Noored mehed, kellel enamusel on veel ka teine, erialane töö. Mis neil siis lähiajal plaanis on - noorteraadio käivitamine; rahvusvaheline  seminar juulis, millest võtavad osa 9 riigi noored; mitmed rahvusvahelised noortevahetused ning avaliku internetipunkti käivitamine. Kõik see on mingil määral ka meie töö.    Täna kohtusime om itaalia keele õpetajaga - Pinuccia. Inglise keelt räägib ta vähe, kuid muidu tundub tore. Temaga koos külastasime Mussomeli lossi, mis on ehitatud 14.sajandil. Sealne kohalik giid arvas, et oleme Venemaalt. Kuna giid inglise keelt ei  osanud ning meie tundsime end puudutatuna sellisest arvamises siis jätsime me selle teema sinnapaika ning ei hakanud uurima, et miks. Käte ja jalgade ja itaalia keelega püüti meile ühtteist selle lossi kohta seletada. Üks asi, millest aru saime ja mis meelde jäi oli see, et lossi sisse ja ka lossist välja viisid teateid hobused, et mitte reeta teistele lossi ülesehitust.